Rogstaekers Jeugdpreens - V.V. de Rogstaekers - Wieërt
Preens Sep II van de Rogstaekers
Op zoondig 14 jannewari 2018 woôrt doeër Vorst Stan van Stadsvastelaovendjvereiniging de Rogstaekers Sep Geelen uutgeroôpe tot Jeugdpreens Sep II.
Jeugdpreens Sep és 11 jaor en woeëntj aan ‘t Heerspad op Laor, dao woeë vreûger de Rog vanne kér veêl. ‘t Hoês és neet van hem allein, dét daeltj hae met z’n 9-jaorig zösterke Emme en neteûrlik z’n aojers: John Geelen van Leny en Pièrre van Nolle Gielke van keffee ’t Stammeneeke en Sandra van Lierop van Tilly en Harry van Lierop van Gutjens Sjeng.
Doeërdewaeks és de kleine Hoeëgheid te vînge beej juf Kitty van groep 8 van OBS Muuëlenakker, mer völ leêver és hae bieëzig met z’n hobby’s, voetballe beej SV Laor, boete spuuële met z’n kammeräöj en game oppe playstation.
Vastelaovendj és Jeugdpreens Sep II met de paplieëpel ingegaeve en hae hieët dan ouch al de noeëdige kilomaeters aafgelagdj as bordjesdrager vör z’n pap tiêdes de Groeëte Rogstaekersoptocht. Dao stieët al jaore tieëgenoeëver det vader John ‘t bordje vör Sep draagtj tiêdes de Wichteroptocht.
Want al vanaaf hae kós loûpe deût Sep mej en sins ‘n aantal jaor tummertj, zaegtj, boôrtj, maetj, kniptj en plektj hae zelf ‘n ‘köpke’. In 2015 won hae de ‘Kleine Gouwe Rog’ met zien kreasie “Harry laaif inne Kuip”.
Umdet Sep later piloeët wiltj waere en hae gaer beej SV Laor ónger de lat stieët hieët hae
de “Orde vanne Vleêgendje Kiep” ingestéldj.
Uuteraard hieët Jeugdpreens Sep II z’n drej bêste kammeräöj beneûmdj tot adjudânt. Det zeen Steef Smolenaers, Jint Clement en Nick Lenders.
Same met dieës jónges, Jeugdvorst Luca, de ‘Jeugdraod van Ellef’ en de ‘Huppelpupkes’ zâl Jeugdpreens Sep II de Wieërter jeugd vuuër gaon mette vastelaovendj ónger zien devies:
STAPTJ IN EN VLEÊGTJ SAME MET OS, DIEËS DAAG GAON VAE HIEËLEMAOL LOS!
Foto's: Loes Mennen Fotografie
Vae Jeugdpreens Sep II
beej de gratie van Jeugdvorst Luca en ziêne Jeugdraod van Elluf, Vorst Stan en de Rogstaekersvereiniging
Sloeëtpost van SV Laor O13
Winnaar vanne Kleine Gouwe Rog
Aod Preens van OBS Muuëlenakker
Groeët meister in bordjes drage tiêdes de Groeëte Rogstaekersoptocht
Hieërser van ’t Heerspad
Sjeffeur vanne hoverboard
Leêfhebber van lekker aete
Instéller van de ‘Orde vanne Vleêgendje Kiep’
Doon te wieëte det:
Vae same flînk haard gaon fieëste zoeëdét ze ‘t in Beûl kunne huuëre
Vae met z’n alle mej gaon doon en neet aane kânt bliêve staon
Vae vanaaf ‘t begîn tot aan ‘t indj alles gaon gaeve
Vae d’r op zaoterdig 27 jannewari ‘ne onvergaetelikke Wichterfieëstmiddig van gaon make beej de Brouwer
Vae kejhaard mej kaake beej de lidjes vanne vastelaovendj
Vae de schoeël laote vör waat ‘t és umdet ‘t noow de tiêd van vastelaovendj és
Vae ouch de klein wichter inne Groeëte Rogstaekersoptocht wille zeen
Vae ‘t sjiek vînge dejjae met de wichteroptocht mej doôtj of kótj kiêke
Vae hoeëpe dejjae in eur schoeënste pékske dieës daag kótj fieëste, same met os
Vae met dieës daag iets mieër moôge snuîke, al hieët de tandarts dét leêver neet
Vae dit allemaol doon ónger oeës devies:
► Jeugdpreens Sep II met zien adjedânte Steef, Jint en Nick
Gegaeve te Wieërt, jannewari 2018
Vanzelfspraekendj és d'r ouch 'n filmke gemaaktj tiêdes de uutroping van Jeugdpreens Sep II.
De bewieëgendje bieëldje, di-jje heej zeetj, zeen 'n registratie doeër Special Events Productions (s-e-p)
Vanne uutroping van Sep II zeen ouch hieël wat foto's gemaaktj.
Di-j ki-jje zeen inne album:
En neteurlik haaj hoêsfotograaf Adrie Hendriks ziene camera ouch beej zich in de aansloêtendje Middig vanne Jeugdpreens.
En dao és ouch 'n album van:
Lid waere van de Jeugdraod van Elf
Uutreiking Gulden Humor
Kaartjes vör Boonte Aovendje en Femiêliemiddige 2019
Gulden Humor vör Frans Timmermans